**Ministru kabineta noteikumu projekta**

**“Grozījumi Ministru kabineta 2006. gada 6. jūnija noteikumos Nr. 453 “Noteikumi par radiofrekvences piešķīruma lietošanas atļaujām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Nav attiecināms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektronisko sakaru likuma 7. panta 1. punkts un 50. pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | VAS “Elektroniskie sakari” saskaņā ar Elektronisko sakaru likuma 6. panta pirmās daļas 1. un 2. punktu pārvalda radiofrekvenču spektru, lai nodrošinātu tā racionālu un efektīvu izmantošanu, kā arī sniedz elektromagnētiskās saderības nodrošināšanas pakalpojumus. Lai VAS “Elektroniskie sakari” pārvaldītu radiofrekvenču spektru un sniegtu elektromagnētiskās saderības nodrošināšanas pakalpojumus elektronisko sakaru komersantiem, tai ir nepieciešama pilnīga informācija par faktisko situāciju radiofrekvenču spektra izmantošanā.  Tāpat saskaņā ar Elektronisko sakaru likuma 6. panta pirmās daļas 5. punktu VAS “Elektroniskie sakari” ir uzdots Latvijai saistošos starptautiskajos līgumos un konvencijās noteiktajā kārtībā koordinēt un reģistrēt radiofrekvenču piešķīrumus, un ir būtiski, ka tiek ievērotas radiofrekvences piešķīruma starptautisko koordināciju rezultātā panāktās vienošanās. Līdz ar to, lai nodrošinātu radiofrekvenču spektra racionālu un efektīvu izmantošanu, nodrošinātu aizsardzības sistēmu un civilo radiosakaru sistēmu savstarpējo elektromagnētisko saderību, nodrošinātu, ka tiek ievērotas radiofrekvences piešķīruma starptautisko koordināciju rezultātā panāktās vienošanās, un efektīvi plānotu radiofrekvenču spektra tehnisko izmantošanu, ir nepieciešams noteikt, ka Nacionālie bruņotie spēki radiofrekvenču spektru lieto atbilstoši lietošanas atļaujai.  Ņemot vērā minēto, Ministru kabineta 2006. gada 6. jūnija noteikumos Nr. 453 “Noteikumi par radiofrekvences piešķīruma lietošanas atļaujām” (turpmāk – noteikumi) nepieciešams noteikt kārtību, kādā tiek izsniegta radiofrekvenču spektra lietošanas atļauja Nacionāliem bruņotajiem spēkiem.  Ministru kabineta noteikumu projekts “Grozījumi Ministru kabineta 2006. gada 6. jūnija noteikumi Nr. 453 “Noteikumi par radiofrekvences piešķīruma lietošanas atļaujām”” (turpmāk – noteikumu projekts) paredz:  1) valsts akciju sabiedrība “Elektroniskie sakari” izsniedz radiofrekvences piešķīruma lietošanas atļaujas civilām radiosakaru sistēmām aizsardzības sistēmu, ja ir saņemts Nacionālo bruņoto spēku saskaņojums radioiekārtas izmantošanai attiecīgajā radiofrekvenču joslā.  2) Nacionālie bruņotie spēki pirms radiofrekvenču spektra joslas lietošanas uzsākšanas iesniedz valsts akciju sabiedrībā “Elektroniskie sakari” pieprasījumu izsniegt radiofrekvenču spektra lietošanas atļauju. Noteikumi tiek papildināti ar sadaļu, kurā tiek aprakstīta kārtība atļaujas saņemšanai.  3) Noteikumu projekts paredz izmaiņas nodaļā “Noslēguma jautājums”, papildinot to ar jaunu punktu un termiņu, līdz kuram Nacionālie bruņotie spēki iesniedz valsts akciju sabiedrībā „Elektroniskie sakari” pieprasījumu izsniegt radiofrekvenču spektra lietošanas atļauju lietošanai jau esošajiem lietojumiem. Spēkā esošo noteikumu noslēguma jautājums paredz vispārēju regulējumu, nosakot, ka piešķīruma lietošanas atļaujas ir derīgas līdz tajās norādītā derīguma termiņa beigām.  Valsts akciju sabiedrības “Elektroniskie sakari” lēmumi tiek pieņemti atbilstoši Administratīvā procesa likumā noteiktajai kārtībai. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts akciju sabiedrība “Elektroniskie sakari”, Aizsardzības ministrija un Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Elektronisko sakaru komersanti radiofrekvenču spektra lietotāji, Nacionālie bruņotie spēki, Valsts akciju sabiedrība “Elektroniskie sakari”. |
| 2. | Tiesiskā regulējuma ietekme uz tautsaimniecību un administratīvo slogu | Nacionālie bruņotie spēki pirms radiofrekvenču spektra lietošanas iesniedz Valsts akciju sabiedrībai “Elektroniskie sakari” radiofrekvenču spektra lietošanas atļaujas pieprasījumu.  Noteikumu projekts noteic termiņu, līdz kuram Nacionālie bruņotie spēki iesniedz valsts akciju sabiedrībā „Elektroniskie sakari” pieprasījumu izsniegt Radiofrekvenču spektra lietošanas atļaujas lietošanā jau esošajiem lietojumiem. Minētais termiņš ir noteikts, ievērojot valsts akciju sabiedrības “Elektroniskie sakari” kapacitāti un resursus, kā arī nepieciešamību, izskatot iesniegtos pieprasījumus, veikt elektromagnētiskās situācijas analīzes izpēti un radiofrekvences piešķīruma starptautiskās koordinācijas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumi Ministru kabineta 2009. gada 6. oktobra noteikumos Nr.1151 „Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)”.  Noteikumu projekts izsludināts Valsts sekretāru 2018. gada 15. februāra sanāksmē (VSS – 152 (prot. Nr. 7 23.§)), TA-940.  Izstrādāti grozījumi Ministru kabineta 2009. gada 6. oktobra noteikumos Nr. 1151 „Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)”, lai pilnveidotu regulējumu radiofrekvenču spektra pārvaldības jomā, un pārplānotu aizsardzības sistēmu un civilo radiosakaru sistēmu iedalījumu. Ar minētajiem grozījumiem tiks nodrošināts Nacionālo bruņoto spēku faktiski nepieciešamais aizsardzības sistēmu frekvenču iedalījums. Ar grozījumiem Nacionālajā radiofrekvenču plānā ir saistīta arī nepieciešamība salāgot aizsardzības sistēmu un civilo radiosakaru sistēmu savstarpējo elektromagnētisko saderību, ņemot vērā, ka aizsardzības sistēmas tiek izmantotas visā valsts teritorijā. |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Ievērojot, ka no Tieslietu ministrijas ir saņemtas norādes par tiesību akta izdošanas pilnvarojumu pārskatīšanu, potenciāli būtu jāvērtē nepieciešamība precizēt Elektronisko sakaru likumu, lai daudz precīzāk iezīmētu strauji attīstībā augošās sakaru nozares jautājumus. Nepieciešamie grozījumi Elektronisko sakaru likumā, lai neradītu papildus administratīvo slogu, varētu tikt virzīti līdztekus citiem aktuāliem jautājumiem, ņemot vērā Elektronisko sakaru nozares politikas plāna 2017-2020. gadam aktualitātes un citus jautājumus. Tomēr noteikumu projektā sagatavotā satura virzība Ministru kabinetā ir būtiska, ņemot vērā jautājuma aktualitāti, nenogaidot nepieciešamo deleģējuma izmaiņu jautājumu pārskatīšanu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē. |
| 2. | Sabiedrības līdzdalība projekta izstrādē | Lai nodrošinātu sabiedrības līdzdalību, noteikumu projekts 2018. gada 26. janvārī tika publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Netika saņemti citi sabiedrības viedokļi noteikumu projekta izstrādes gaitā. |
| 4. | Cita informācija | Vides aizsardzības un reģionālās attīstības ministrijas Radiofrekvenču spektra resursu izmantošanas koordinācijas darba grupa 2018. gada 2. februāra sanāksmē tika informēta par grozījumiem noteikumos, paredzot kārtību radiofrekvences piešķīruma lietošanas atļauju saņemšanai aizsardzības sistēmu lietojumiem. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts akciju sabiedrība „Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  Noteikumu projekts nemaina iesaistīto institūciju kompetenci. Institūcijas netiek likvidētas vai reorganizētas. |
| 3. | Cita informācija | Nav. |

Vides aizsardzības un

reģionālās attīstības ministrs K. Gerhards

Vāvere, 67026936

[aija.vavere@varam.gov.lv](mailto:aija.vavere@varam.gov.lv)